Foto: Nikola Čutuk/Pixsell

ZORAN MILANOVIĆ na izvanredno sazvanoj press konferenciji komentirao je dvije velike afere koje ovih dana potresaju SDP. Prva je ona vezana za vukovarskog gradonačelnika Željka Sabu, a druga za županicu Marinu Lovrić Merzel koja je noćas uhićena.

"Svaka optužnica je drugačija. Nemamo šprancu kako postupati. SDP ima neke vrijednosti. Ja naravno imam svoje mišljenje.", započeo je Milanović.

"Ono što piše u optužnici protiv Sabe o nenamjenskom trošenju sredstava za ljetovanje djece. Morat čemo tražiti odgovore na Predsjedništvu SDP-a", komentirao je Sabu. Dodao je da će morati provjeriti svaku kunu i što je s novcima koje su roditelji uplaćivali. "Člana Predsjedništva politički suspendirati ne možemo jer je biran na konvenciji. Ja nemam ovlasti smijeniti ih, teoretski, osoba može sama otići", kazao je Milanović dodavši kako je ostavka moralan čin ako se nekome dokaže krivnja.

"Merzel nema optužnicu. CIjeli niz stvari je nepoznat. Kada vidimo optužnicu onda ćemo moći donijeti u okviru svojih političkih ingerencija nekakvu odluku i izraziti stav. Svaka stranka mora zadržati autonomiju da donosi odluke, da nešto kaže ili ne kaže ili čeka uvid u situacije. Ne možemo imati uvid u sve poslove svojih članova, imamo samo političku odgovornost", kazao je o Merzelici.

"Ako se dokaže da je netko iskoristio novac roditelja, SDP će svaku lipu vratiti! Koliko smo vidjeli iz optužnice radi se o desecima tisuća kuna, ne želim tu sad spominjati milijune kojima su se drugi okoristili...:", nastavio je Milanović.

"Kao ljudi i političari moramo imati strpljenja i razuma. U stranci u kojoj sam tražio da ljudi idu zbog pisanja e-mailova, zbog političkog nepotizma, onda ćemo sigurno nešto poduzeti i ako se utvrdi da je netko uzimao novac", komentirao je slučaj Holy naglasivši kako je Holy priznala krivnju i stoga je morala otići.

"Neću dozvoliti da nas izjednače s kriminalcima!"

"Povjerenje koje gradiš dugo može pasti brzo, i to neću dozvoliti. Neću dozvoliti da nas izjednače s kriminalcima", nastavio je Milanović.

"Igrate utakmicu u kojoj se svaki vaš prekršaj tretira kao crveni karton, a druga strana igra rukama i nogama i svime, lomi ljudima noge i dobije samo žuti karton. Na to smo pristali. Mi ne želimo imati posla s tim, razlikujemo se od HDZ-a strahovito. Oni su 2007 imali toliko novaca da smo se svi pitali odakle", pokušao je umanjiti skandale SDP-a spominjući HDZ predsjednik SDP-a.

"Ostavka je moralna stvar. Ja ne mogu smijeniti niti Merzel nti Sabu. Mogu apelirati na nečiju savjest, ali dok ne dobijem odgovor na sva pitanja o tome neću govoriti", nastavio je.

"Možete isključiti iz stranke nekoga tko je niža razina, ali nekoga tko je biran na konvenciji, ne možemo isključiti iz stranke. Što se tiče verbalnog delikta, ja mislim da se niti u jednoj stranci ne može govoriti slobodnije nego u SDP-u", komentirao je Milanović na upit kako je SDP izbacio Kolarić, a ne može Merzel i Sabu.

"Kada netko kaže SDP-u da svi šute poput u HDZ-u za vrijeme Sanadera, što se time govori. Što se tiče kaznenih djela, možemo vjerovati DORH-u, kad netko prizna odgovornost, priznao je. Kad netko ne prizna, a postupak je takav da se očekuje dugotrajan postupak, onda moramo čekati.", kazao je Milanović.

Tekst se nastavlja ispod oglasa

"S ovim optužnicama vidim jedan novi pristup, novi kriterij u istragama oko trošenja proračunskih sredstava, pozdravljam to, no DORH će imati jako puno posla ako će se držati tih kriterija.", kazao je Milanović.

"Vjerujem im, kome ću vjerovati ako ne suradnicima?"

"Sljedeće srijede je sjednica Predsjedništva SDP-a i kolega Sabo će morati opravdati svaku kunu koja je potrošena", najavio je Milanović.

"Tražio sam odgovore od Merzel i Sabe, i dobio odgovore i vjerujem im. Vjerujem dok me ne iznevjere. Vjerujem svojim suradnicima dok se sve ne dokaže. Kome da vjerujem u ovom trenu?", dodaje Milanović.

Holy je priznala da je poslala mail i zamoljena je da da ostavku. "Ovdje se radi o kontroverznim slučajevima. Dok ne budem znao gde je Sabo potrošio novac ne mogu ništa govoriti.", dodao je Milanović.

"Što se tiče sumnjive kupnje zgrade u Sisku, ne znamo tko je procijenio niti o kojem se iznosu radu", brani Merzel Milanović

Ne razumije pitanje oko toga jesu li Holy i Kolarić nanijele veću štetu sranci nego Merzel i Sabo.

"DORH bi morao mnoge istražiti. Merzel će morati dokazati da je radila sve po zakonu. U slučaju Sabe, bila je riječ o nagodbi, to je gotovo. Ako se nagodiš, gotovo je. Teško je dokazivati da su stranke različite, da neke pustoše javna poduzeća. Ljudi znaju izabrati gradonačelnika koji je optužen radi krađe na naplatnim kućicama. Nikom ništa. Oni nisu u SDP-u...", zaključio je Milanović.



I prije dva mjeseca je branio Merzel

Jedini put kad se oglasio po pitanju afera Marine Lovrić Merzel, bilo je dva dana nakon što je Jovev javno optužila Merzel za lažiranje računa i druge malverzacije, a tada nije propustio spomenuti kako je Jovev radila za HDZ te da joj je posao bio da Lovrić Merzel ostane bez posla.

"Čuo sam se s njom. Sad se više ne radi o jajima ili celulitu, već o ozbiljnom kriminalu. Tu je netko u ozbiljnom problemu. Ili ona ili osoba koja je optužuje za ozbiljan kriminal. Tu se radi o optužbi za pustošenje županijskog proračuna", rekao je Milanović.



Ako je dio toga istina, ili sve, naglašava premijer, županica je u ozbiljnom problemu." Trebat će vremena da se to utvrdi. A ako nije istina, onda je problem druge vrste - da mene netko tako optužuje, preko toga ne bih prešao ravnodušno", dodao je.

U cijelom slučaju, dodaje premijer, radi se o "dvije suprotstavljene osobe koje imaju sve razloge da jedna drugu ne vole, poslovna su i politička konkurencija". "Dakle, stvari treba sagledavati u cjelini, a onda onaj čiji je to posao, a u čije ladice i prostorije ni ja ni vi ne možemo ulaziti, neka da ocjenu. To će trajati", poručio je.



Na pitanje novinara, ima li Merzel njegovu podršku, Milanović odgovara: "Nju su birali građani. Ovo će trajati, optužbe nisu bagatelne. Radi se o optužbama za koje ne znamo činjenice. Pričekajmo".

Dan nakon toga održana je i sjednica Predsjedništva SDP-a, no nakon nje nije se moglo saznati što misle o članici Predsjedništva osumnjičenoj za malverzacije. Većina prisutnih pobjegla je na stražnji izlaz.